البارح كان وزير الخارجية والتعاون ناصر بوريطة فزيارة غير من لقاءاتها تبين باللي ناجحة. تلاقى مع الديبلوماسي والتشريعي والتنفيذي ديال واشنطن. كان كاتب الدولة المكلف بالشرق الاوسط وشمال افريقيا تبعو رئيسي لجنة الخارجية فالكونگريس وسالاه بلقاء احد كبار مستشاري دونالد ترامب. دارها مزيانة. خدمتو الديبلوماسية قام فيها فظروف بحال هادي تمشي لواشنطن ودير لقاءات بحال هادي ما يمكن الواحد الا يصفق ليها. غير خدمة الخارجية بحال فريق الكورة خاص كل واحد يدير خدمتو. ها الديبلوماسية خدامة ولخراين اش كيديرو. هاداك علي لزرق الكاتب العام خلى حتى نهار هاد اللقاءات المهمة وفرج على لائحة القناصلة الجدد. لائحة فيها فضايح كبيرة حشومة توقع بعد ايام من لقاء وزير الخارجية والوزير المنتدب المكلف بمغاربة العالم يوم 19غشت بالرباط. اللائحة كانت نشراتها “ كود ” البارح باش خرجات. ها الرابط اللي بغى يعرفها كاملة . المهم وفق مصدر ف”الخارجية” ل”كود” فقد اعتمد فيها لاقتناء هاد الناس “التجربة في المجالين القنصلي والديلوماسي” وان يكون القنصل على اطلاع ب”التدبيرين المالي والاداري” وان يكون له معرفة ب”تدبير الموارد البشرية” بالاضافة الى الاستقامة والتمكن من لغة بلد الاعتماد”. نجيو نشوفو هاد القناصلة. نبداو اولا بتغيير قنصل بحال محمد الحراق اللي يالله دوز 8 اشهر بخيرونا ونقلوه بباستيا. تصورو معايا قنصل يالله سالى الرحيل طيروه لمدينة ففرنسا ومع الدخول المدرسي اللي ما راعاهش هاد الكاتب العام ومع نقل لحوايج. هواية وصافي. كون هاد لزرق كيحتارم القناصلة كون خبرهم فبداية غشت باش يوجدو. ثم علاش تغيرو قنصل بعد 8 اشهر خصوصا انه بالنسبة للادارة مزيان حقاش مشى لمدينة اخرى ماشي تعاقب ودخل للمغرب. المعطيات الحصرية اللي حصلات عليها “كود” تقول ان سبب تنقيلو هي شي وحدة اسمها لبنى راجلها قنصل المغرب فترغونة الاسبانية. هاد السيدة وفق مصادر “كود” ومن عهد هادي 3 قناصل قبل الحراق ما كانتش كتجي للخدمة وكتخلص. حتى مع هاد القنصل ما كانتش كيجي وباش طبق مبدآ كل مرة كيكررو الملك وهو ربط المسؤولية بالمحاسبة اي خدمتي تخلصي ما خدمتيش ما تخلصيش بدلوه كيفما بدلو اللي سبقوه. هاد لبنى القوية هي اللي دار على بحالها الملك محمد السادس باش كان الفعفاع وزير للخارجية وانتقد العمل القنصلي. شوفو شحال داز واش تبدل. عليها هاداك لزرق او لزرگ اللي عارف اش واقع ومتواطئ خاصو يتحاسب. قنصل اخر كيبان تظلم فهاد التعيينات وهو ديال الميرية هشام دحان. تعدى عليه مواطن وهرسو من يديو وعوض ينصفوه ويعطيو صورة ان الخارجية كدافع على اولادها طيروه. ماشي غير طيروه ولكن ما عطاوه حتى منصب. اي دخل للخارجية. اشارة سلبية بزاف نرجعو لتعيين فتيحة الكاموري فبلباو هادي فضيحة اكثر بزاف من فضيحة لبنى الموظفة فسفارة خيرونا. هاد السيدة كانت تحدات سفير المغرب السابق حمدو ولد سويلم اللي كان عندو الشجاعة وجرى عليها باش عرفها اش كيدير. السيدة حلفات حتى تجري عليه. طبعا ماشي كي ولد سويلم كي هاد السيدة اللي فرحانة براجلها العامل فالداخلية. السفير السابق بنخوة اهل الصحرا لحقاق ما تسوق لا لوزير لا لغيرو. بقات راسو مرفوعة. الواحد اللي تحدى قادة البوليساريو ودخل للمغرب غادي يديها فشي صغار او كبار. المهم هاد السيدة اللي كانت كتصول وتجول فسفارتنا فمدريد عطاوها بلباو. ظاهريا قال ليك فهاد المدينة البوليساريو وتقدر تواجههم. راكم غاطلين ومغفلين. البوليساريو كيواجههم المعقول ماشي التخربيق. كيواجههم ولد التراب اللي كيحب خدمتو. شوفو غير تجربة احمد موسى فلاس بالماس المعقل ديالهم. كيفاش الامور تغيرات معاه والمغرب حقق امور كثيرة حقاش كيخدم. ولد الداخلة حر كيموت على بلادو مقابل خدمتو ماشي حوايج اخرى. كاين طبعا تعيين فاطمة البارودي فباليرمو. كانت عليها اخبار علي اختلاسات او اختلالات وناض عليها الصداع. يا اما داك الشي كذوب واليوم الخارجية نصفاتها يا اما عندها اللي يحميها. باين الثنائي بوريطة بوستة خدامين مزيان. محركين ناشطين لكن هاد النشاط غادي يتهرس مع وجود امثال لزرق وغيرو فمناصب مهمة فالخارجية. 
انفراد. فضايح لزرگ اللي شرف على تعيين القناصلة فالخارجية. كيفاش هاد لبنى القوية اللي كتطرد كاع القناصلة من خيرونا: ما كتجيش للخدمة واللي قرب منها يطير من بلاصتو وعلاش عينو هاديك فبلباو واش يكون راجلك عامل فالداخلية تقدر تحدى سفير وتمشي فين بغيتي ومال الميرية تسلخ وطار من بلاصتو